Document ID: 32011R0063
Publication Date: 2011-01-26

Title and Content:
KOMISIJAS REGULA (ES) Nr. 63/2011
(2011. gada 26. janvāris),
ar ko nosaka sīki izstrādātus piemērošanas noteikumus attiecībā uz atkāpi no īpatnējo CO2 emisiju mērķiem saskaņā ar Eiropas Parlamenta un Padomes Regulas (EK) Nr. 443/2009 11. pantu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem transportlīdzekļiem, nosaka emisijas standartus jauniem vieglajiem automobiļiem (1), un jo īpaši tās 11. panta 8. punktu,
tā kā:
(1)
Saskaņā ar Regulas (EK) Nr. 443/2009 11. pantu mazie un specifisko modeļu ražotāji var iesniegt pieteikumus par alternatīviem emisiju samazinājuma mērķiem saistībā ar konkrētā ražotāja automobiļu potenciālajām iespējām samazināt īpatnējās CO2 emisijas un ņemot vērā ražoto automobiļu tipu tirgus īpašības.
(2)
Nosakot mazo ražotāju emisiju samazināšanas potenciālu, jānovērtē pieteicēja ekonomiskās un tehniskās iespējas. Šim nolūkam pieteicējam jāiesniedz sīka informācija par savu saimniecisko darbību, kā arī informācija par automobiļos izmantotajām CO2 samazināšanas tehnoloģijām. Pieprasītā informācija ietver datus, kas ir viegli pieejami pieteicējam, un tam nevajadzētu radīt papildu administratīvo slogu.
(3)
Lai nodrošinātu saskanību starp emisiju samazināšanas mērķiem, kas izvirzīti mazajiem un specifisko modeļu ražotājiem, un lai nenostādītu neizdevīgā stāvoklī tos mazos ražotājus, kuri samazināja savas vidējās īpatnējās CO2 emisijas līdz 2012. gadam, šo ražotāju īpatnējo CO2 emisiju mērķi jāsalīdzina ar to sākotnējām vidējām īpatnējām CO2 emisijām 2007. gadā. Ja šādu datu nav, mērķis jāsalīdzina ar vidējām īpatnējām CO2 emisijām 2007. gadam tuvākajā kalendārajā gadā.
(4)
Lai ņemtu vērā dažu mazo ražotāju ierobežoto produktu piedāvājumu un tādējādi arī emisiju samazinājuma pasākumu izplatības ierobežoto apjomu attiecībā pret visiem automobiļiem, pieteicējiem jāatļauj izvēlēties vai nu vienotu ikgadēju īpatnējo emisiju mērķi atkāpes periodam, vai atšķirīgus gada mērķus, kuri atkāpes perioda beigās novestu pie emisiju samazinājuma salīdzinājumā ar 2007. gada pamatlīmeni.
(5)
Regulas (EK) Nr. 443/2009 11. panta 4. punkts ļauj noteiktiem specifisku modeļu ražotājiem izmantot alternatīvu īpatnējo emisiju mērķi, kas ir par 25 % zemāks nekā to vidējās īpatnējās CO2 emisijas 2007. gadā. Līdzvērtīgs īpatnējo emisiju samazināšanas mērķis, kas balstās uz labākajām pieejamām CO2 emisiju samazināšanas tehnoloģijām 2007. gadā, būtu jānosaka gadījumos, kad nav informācijas par ražotāja vidējām īpatnējām CO2 emisijām 2007. gadā. Lai labākās pieejamās CO2 emisiju samazināšanas tehnoloģijas noteikšanas nolūkos nošķirtu dažādās tirgus īpašības, kādas noteiktas masas automobiļiem, jāizmanto maksimālās jaudas attiecība pret automobiļa masu.
(6)
Lai mazajiem un specifisku modeļu ražotājiem būtu skaidri zināms emisiju pamatlīmenis, lai noteiktu īpatnējo emisiju mērķus, pēc oficiālas apspriešanās ar dalībvalstīm un galvenajām ieinteresētajām personām, tostarp Eiropas (ACEA), Japānas (JAMA) un Korejas (KAMA) automobiļu ražotāju asociācijām un Eiropas Maza apjoma ražotāju asociāciju (ESCA), tika izstrādāts ražotāju saraksts un to vidējās īpatnējās CO2 emisijas Savienībā 2007. gadā.
(7)
Izņēmumi attiecībā uz publisku piekļuvi ir jāpiemēro tādai informācijai atkāpes piemērošanas pieteikumā, kuras izpaušana varētu kaitēt komerciālo interešu aizsardzībai, jo īpaši informācijai par ražotāja produktu plānošanu, paredzamajām izmaksām un ietekmi uz uzņēmuma rentabilitāti. Komisija publicēs internetā lēmumus par atkāpes piešķiršanu.
(8)
Šajā regulā paredzētie pasākumi ir saskaņā ar Klimata pārmaiņu komitejas atzinumu, kura izveidota atbilstīgi Eiropas Parlamenta un Padomes Lēmuma Nr. 280/2004/EK (2) 9. pantam.
IR PIEŅĒMUSI ŠO REGULU.
1. pants
Priekšmets
Šī regula precizē, kāda informācija jāsniedz ražotājiem, lai pierādītu, ka ir izpildīti nosacījumi, lai varētu piemērot atkāpi atbilstoši Regulas (EK) Nr. 443/2009 11. panta 1. vai 4. punktam.
2. pants
Definīcijas
Papildus definīcijām, kas izklāstītas Regulas (EK) Nr. 443/2009 2. un 3. pantā, piemēro šādas definīcijas:
a)
“pieteicējs” ir ražotājs Regulas (EK) Nr. 443/2009 11. panta 1. vai 4. punkta nozīmē;
b)
“automobiļa parametri” ir automobiļa rādītāji, tostarp masa, tā īpatnējās CO2 emisijas, vietu skaits, motora veiktspēja, jaudas un masas attiecība un maksimālais ātrums;
c)
“tirgus īpašības” ir informācija par automobiļa parametriem un to automobiļu nosaukumi un cenu diapazoni, kuri tieši konkurē ar automobiļiem, attiecībā uz kuriem tiek lūgta atkāpes piemērošana;
d)
“sava ražotne” ir ražošanas vai montāžas cehs, ko izmanto vienīgi pieteicējs jaunu vieglo automobiļu ražošanai vai montāžai vienīgi šā ražotāja vajadzībām, tostarp attiecīgā gadījumā eksportam paredzētu vieglo automobiļu ražošanai vai montāžai;
e)
“savs konstruktoru birojs” ir birojs, kurā viss automobilis tiek konstruēts un izstrādāts un kurš atrodas pieteicēja kontrolē un ekskluzīvā lietošanā.
3. pants
Pieteikums atkāpei saskaņā ar Regulas (EK) Nr. 443/2009 11. panta 1. un 4. punktu
1. Pieteikumu atkāpei atbilstoši Regulas (EK) Nr. 443/2009 11. panta 1. punktam pieteicējs iesniedz saskaņā ar formātu, kas norādīts šīs regulas I pielikumā, un iekļauj tajā šīs regulas 4. panta 1. punktā un 5. pantā norādīto informāciju.
2. Pieteikumu atkāpei atbilstoši Regulas (EK) Nr. 443/2009 11. panta 4. punktam pieteicējs iesniedz saskaņā ar formātu, kas norādīts šīs regulas II pielikumā, un iekļauj tajā šīs regulas 4. panta 2. punktā un 6. pantā norādīto informāciju.
4. pants
Informācija par atbilstības kritērijiem
1. Pieteicējs iesniedz šādu informāciju par atbilstības kritērijiem:
a)
informācija par ražotāja vai saistītu ražotāju grupas īpašumtiesību struktūru kopā ar attiecīgu deklarāciju, kas norādīta III pielikumā;
b)
ražotājs, kurš iesniedz pieteikumu atkāpei atbilstoši Regulas (EK) Nr. 443/2009 11. panta 1. punktam, vai saistītu ražotāju grupa, kura iesniedz pieteikumu atbilstoši minētās regulas 11. panta 1. punkta b) apakšpunktam, vai saistītu ražotāju grupas dalībnieks, kurš iesniedz pieteikumu atbilstoši minētās regulas 11. panta 1. punkta c) apakšpunktam, norāda to vieglo automobiļu skaitu, kuri oficiāli reģistrēti Savienībā trīs kalendāro gadu laikā pirms pieteikuma datuma, vai, ja šādi dati nav pieejami, norāda:
-
vai nu uz pārbaudāmiem datiem balstītu aplēsi par to automobiļu skaitu, kas reģistrēti b) apakšpunktā norādītajā laika posmā un par kuriem pieteicējs ir atbildīgs,
-
vai arī, ja b) apakšpunktā norādītajā laika posmā nav reģistrēts neviens automobilis, to automobiļu skaitu, kas reģistrēti pēdējā kalendārajā gadā, par kuru šādi dati ir pieejami.
2. Pieteicējs, kurš iesniedz pieteikumu atkāpei atbilstoši Regulas (EK) Nr. 443/2009 11. panta 4. punktam, iesniedz šā panta 1. punkta b) apakšpunktā norādītos datus tikai par kalendāro gadu pirms pieteikuma datuma.
5. pants
Īpatnējo emisiju mērķis un samazinājuma potenciāls saskaņā ar Regulas (EK) Nr. 443/2009 11. panta 2. punktu
1. Pieteicējs iesniedz vidējās īpatnējās CO2 emisijas par tā 2007. gadā reģistrētajiem vieglajiem automobiļiem, ja vien vidējās īpatnējās CO2 emisijas par minēto gadu nav uzskaitītas šīs regulas IV pielikumā. Ja šāda informācija nav pieejama, pieteicējs iesniedz vidējās īpatnējās CO2 emisijas par tā vieglajiem automobiļiem, kuri reģistrēti 2007. gadam sekojošajā tuvākajā kalendārajā gadā.
2. Pieteicējs iesniedz šādu informāciju par savu darbību:
a)
par kalendāro gadu pirms pieteikuma datuma - darbinieku skaits un ražotnes lielums kvadrātmetros;
b)
ražotnes darbības modelis, norādot, kuras konstruēšanas un ražošanas darbības veic pieteicējs vai ārpakalpojumu sniedzējs;
c)
saistīta uzņēmuma gadījumā - vai tehnoloģija ražotājiem ir kopīga un kuras no darbībām veic ārpakalpojumu sniedzējs;
d)
par pieciem kalendārajiem gadiem pirms pieteikuma datuma - pārdošanas apjomi, gada apgrozījums, tīrā peļņa, pētniecības un izstrādes izdevumi un, ja tas ir saistīts uzņēmums, tad arī neto pārskaitījumi mātessabiedrībai;
e)
pieteicēja tirgus īpašības;
f)
cenrādis visām automobiļu versijām, kurām tiks piemērota atkāpe, kalendārajā gadā pirms pieteikuma datuma un paredzamais cenrādis automobiļiem, kurus plānots izlaist un kuriem tiks piemērota atkāpe.
Ja pieteikumu iesniedz ražotājs, kurš ir atbildīgs par vairāk nekā 100 automobiļiem gadā, d) apakšpunktā minētajai informācijai pievieno oficiāli apstiprinātus pārskatus vai to apstiprina neatkarīgs revidents.
3. Pieteicējs iesniedz šādu informāciju par savām tehniskajām iespējām:
a)
2007. gadā tirgū laistajos vieglajos automobiļos izmantoto CO2 samazināšanas tehnoloģiju saraksts vai, ja šādi dati nav pieejami, minētie dati par 2007. gadam sekojošo tuvāko kalendāro gadu, vai, ja ražotāji plāno ienākt tirgū, par to gadu, kurā tiks uzsākta atkāpes piemērošana;
b)
CO2 samazināšanas tehnoloģiju saraksts, kuras tiek izmantotas vieglajos automobiļos emisiju samazināšanas programmas ietvaros, un šo tehnoloģiju papildu izmaksas katrai automobiļa versijai, kurai tiek piemērota atkāpe.
4. Pieteicējs saskaņā ar tā emisiju samazināšanas iespējām ierosina īpatnējo emisiju mērķi atkāpes laikposmam. Pieteicējs var arī ierosināt ikgadējos īpatnējo emisiju mērķus.
Īpatnējo emisiju mērķi vai ikgadējos īpatnējo emisiju mērķus nosaka tā, lai vidējās īpatnējās emisijas, beidzoties atkāpes laikposmam, būtu samazinātas salīdzinājumā ar 1. punktā norādītajām vidējām īpatnējām CO2 emisijām.
5. Īpatnējo emisiju mērķim vai ikgadējiem īpatnējo emisiju mērķiem, ko ierosinājis pieteicējs saskaņā ar Regulas (EK) Nr. 443/2009 11. panta 2. punkta d) apakšpunktu, pievieno jauno automobiļu īpatnējo CO2 emisiju samazināšanas programmu.
Samazināšanas programmā norāda šādus datus:
a)
CO2 samazināšanas tehnoloģiju ieviešanas grafiks pieteicēja automobiļos;
b)
prognozētais reģistrāciju skaits Savienībā gada laikā atkāpes laikposmā un gaidāmās vidējās īpatnējās CO2 emisijas un vidējā masa;
c)
ikgadējo īpatnējo emisiju mērķu gadījumā - ikgadējais īpatnējo CO2 emisiju uzlabojums tām automobiļu versijām, kuru ražošanā ir ieviestas CO2 samazināšanas tehnoloģijas.
6. To, vai pieteicējs ievēro īpatnējo emisiju mērķi vai ikgadējos īpatnējos emisiju mērķus, novērtē saskaņā ar Regulas (EK) Nr. 443/2009 9. pantu katru gadu atkāpes laikposmā.
6. pants
Samazināšanas mērķis atkāpei saskaņā ar Regulas (EK) Nr. 443/2009 11. panta 4. punktu
1. Pieteicējs iesniedz vidējās īpatnējās CO2 emisijas par tā 2007. gadā reģistrētajiem vieglajiem automobiļiem, ja vien vidējās īpatnējās CO2 emisijas par minēto gadu nav uzskaitītas šīs regulas IV pielikumā.
2. Samazināšanas mērķis, kurš noteikts saskaņā ar Regulas (EK) Nr. 443/2009 11. panta 4. punktu, tiek piemērots attiecībā uz pamatlīmeņa vidējām īpatnējām CO2 emisijām, kā tas noteikts 1. punktā.
3. Ja nav informācijas par ražotāja vidējām īpatnējām CO2 emisijām 2007. gadā, pieteicējs iesniedz informāciju par visu tā ražoto automobiļu tipu parametriem, kā arī norāda to pieteicēja ražoto automobiļu skaitu, kuri pēc pieteicēja prognozēm tiks reģistrēti Savienībā atkāpes piemērošanas pirmajā gadā. Pieteicējs norāda, kurai no V pielikumā iekļautajā tabulā norādītajām automobiļu klasēm atbilst katrs automobiļa variants.
4. Īpatnējo emisiju mērķis tiek aprēķināts ik gadus, balstoties uz 25 % samazinājumu salīdzinājumā ar pamatlīmeni katrai automobiļu klasei, kas noteikts V pielikumā.
7. pants
Komisijas novērtējums
1. Ja Komisija nav izteikusi iebildumus deviņu mēnešu laikā pēc pilnīga pieteikuma oficiālas saņemšanas atbilstoši Regulas (EK) Nr. 443/2009 11. panta 1. vai 4. punktam, attiecīgie nosacījumi, lai piemērotu atkāpi, tiek uzskatīti par izpildītiem. Ja Komisija konstatē, ka pieteikums ir nepilnīgs, var tikt pieprasīta papildu informācija. Ja papildu informācija netiek iesniegta pieprasījumā norādītajā termiņā, Komisija var noraidīt pieteikumu.
Ja pieteikums tiek noraidīts sakarā ar nepilnībām vai sakarā ar Komisijas secinājumu, ka paredzētais īpatnējo emisiju mērķis ir pretrunā pieteicēja samazināšanas iespējām, pieteicējs var iesniegt papildinātu vai pārskatītu atkāpes pieteikumu.
2. Pieteikumus nosūta drukātā un elektroniskā formātā, adresējot tos Eiropas Komisijas Ģenerālsekretariātam, 1049 Brisele, Beļģija, ar norādi “Atkāpe saskaņā ar Regulu (EK) Nr. 443/2009”. Elektroniskā versija tiek nosūtīta arī uz I pielikumā norādīto funkcionālo pastkasti.
3. Ja informācija, kas ietverta pieteikumā, ir atzīta par nepareizu vai neprecīzu, lēmums par atkāpes piešķiršanu tiek atcelts.
8. pants
Publiska piekļuve informācijai
1. Pieteicējam, kas uzskata, ka pieteikumā sniegto informāciju nedrīkst izpaust saskaņā ar Regulas (EK) Nr. 443/2009 11. panta 9. punktu, tas ir jānorāda pieteikumā un jāpamato, kāpēc publiskošana var kaitēt pieteicēja komerciālo interešu aizsardzībai, tostarp intelektuālajam īpašumam.
2. Izņēmums no tiesībām uz publisku piekļuvi dokumentiem, kas noteikts Eiropas Parlamenta un Padomes Regulas (EK) Nr. 1049/2001 (3) 4. panta 2. punktā, tiek uzskatīts par piemērojamu šādiem informācijas veidiem:
a)
sīkāka informācija par 5. pantā minēto samazināšanas programmu, un jo īpaši informācija par ražotāja produktu portfeļa attīstību;
b)
CO2 samazināšanas tehnoloģiju paredzamā ietekme uz ražošanas izmaksām, automobiļu pirkuma cenām un uzņēmuma rentabilitāti.
9. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 26. janvārī

Classification:
Level 1 Categories: 100154
100159
100155
Level 2 Categories: 100238
100242
100263
100239
Level 3 Categories: 2015
434743
2498
1707
4539
All Categories: 3136
4261
4654
6400
642